<classify> WAGONJWA tisa wenye tatizo la saratani ya koo la chakula wamepatiwa matibabu ya kuwekewa kifaa kijulikanacho kama stents ili kiweze kuwasaidia kumeza chakula vizuri ikiwa ni pamoja na kurejea kwenye hali yao ya kawaida.Matibabu hayo yamefanywa na Hospitali ya Taifa Muhimbili MNH, baada ya kupokea vifaa tiba aina ya stents vyenye thamani zaidi y ash. Milioni 86 kwa ajili ya kuwasaidia wagonjwa hao wenye tatizo la saratani ya koo la chakula.Stents ni vifaa maalum mithili ya springi ambavyo vinaweza kuwa vya plastiki au chuma vyenye uwazi katikati wanavyowekewa wagonjwa wenye uvimbe kwenye koo lililoziba ili kupanua sehemu hiyo na kuruhusu kupitisha chakula, zipo za aina mbalimbali kutegemeana na mgonjwa ana shida ya aina gani.Kaimu Mkuu wa Kitengo cha Magonjwa ya Mfumo wa Chakula na Ini, Dk. Masolwa Ngwanasayi alisema hayo wakati akikabidhiwa vifaa hivyo ambavyo vimetolewa na kampuni ya Boston Scientific ya Marekani.Dk. Ngwanasayi alisema kampuni hiyo imetoa stents 25 ambazo zitatumika kwa wagonjwa 25 wenye satarani ya koo la chakula ili kuwasaidia kumeza chakula na kuendelea na matibabu ya mionzi.Mgonjwa mwenye tatizo la saratani ya koo la chakula, anakuwa hawezi kumeza chakula na hali hii inasababisha mgonjwa kupungua uzito na kushindwa kuendelea na matibabu mengine, hivyo vifaa hivi vitawasaidia kumeza chakula na kuendelea na matibabu mengine, alisema Dk. Ngwanasayi.Alisema kifaa tiba hicho kimoja hivi sasa kinauzwa sh. milioni 3.4 na kwamba kampuni hiyo imeahidi kupunguza bei hadi kufikia dola 100 za Marekani kwa kifaa tiba kimoja ambayo ni sawa na sh. 230,000. Kampuni hii imeahidi kwamba itapunguza gharama za vifaa tiba hadi kufikia dola 100 za Marekani.Lengo ni kuhakikisha wagonjwa wengi wenye tatizo la saratani ya koo wanapatiwa matibabu, alisema daktari huyo.Kwa muda wa miaka miwili, Hospitali ya Taifa Muhimbili MNH, Chuo Kikuu cha Afya na Sayansi Shirikishi MUHAS na Hospitali ya Ocean Road kwa kushirikiana na Taasisi ya Saratani ya Marekani, Chuo Kikuu cha San Francisco nchini Marekani na Kampuni ya Boston Scientific ya Marekani wamekuwa wakifanya utafiti wa kutumia kifaa tiba hicho kwa wagonjwa wenye tatizo la saratani ya koo la chakula.Utafiti huo umeonyesha kuwa matumizi ya kifaa hicho ni msaada mkubwa kwa wagonjwa wenye tatizo la saratani ya koo la chakula.  <topic>: KITAIFA 